Bemærkninger til lovforslaget

**Almindelige bemærkninger**

Forslaget er led i en skattereform. Med reformen udfases det skattemæssige rentefradrag og erstattes med et målrettet tilskud til renteudgifter for visse lån. Forslagene giver et finansieringsbidrag, der anvendes til at sænke skatten på arbejde.

Dette forslag har til formål at indføre en ret for fuldt skattepligtige til rentetilskud for renteudgifter vedrørende erhvervelse og vedligeholdelse af fast ejendom i Grønland, samt studielån.

Med reformen udfases skattetilskuddet til at finansiere køb af både, biler og andre forbrugsgoder ved optagelse af lån. Forslaget forventes at bidrage til en øget privat opsparing hvilket vil medvirke til at gøre husholdningernes økonomi mere robuste.

En rentetilskudsordning målrettet lån til køb og vedligeholdelse af en bolig giver borgerne en øget tilskyndelse til at købe bolig, hvilket kan bidrage til at flere boligforsyner sig selv.

Forslaget er en rammelov for administrationen af et rentetilskud, som skal understøtte et ønske om mere frihed, mindre administration og modernisering af den offentlige sektor. Den skattemæssige ligningsproces forenkles ved en reduktion af antallet af ligningsmæssige fradrag. Endvidere er forslaget baseret på løsninger, der muliggør at det private erhvervslivs kompetencer kan bringes i spil ved administrationen af rentetilskudsordningen.

Lovforslaget er en del af en pakke bestående af 2 lovforslag. Dette forslag vedrører indførslen af et rentetilskud. Det andet lovforslag vedr. en ændring af landstingslov om indkomstskat, der blandet andet gradvist udfaser fradrag for private renteudgifter.

# 2. Hovedpunkter i forslaget

## 2. 1. Gældende ret og baggrund

Den nuværende skattemæssige fradragsret for renteudgifter er et indirekte tilskud som ydes over skatterne til de borgere, der har renteudgifter fra gæld.

Tabel 1 Oversigt over grønlandske skatteregler

|  |  |
| --- | --- |
| Grønland | Der er fradrag for alle renteudgifter, jf. § 15 landstingslov om indkomstskat. Dog er der ikke fradrag m.v. for renteudgifter vedrørende fast ejendom beliggende udenfor Grønland, jf. § 15, stk. 4.Renteudgifterne kan dog kun fratrækkes, såfremt de, sammen med øvrige ligningsmæssige fradrag, overstiger årets standardfradrag, som udgør 10.000 kr. i 2022. Skatteværdien af fradraget for renteudgifter, der overstiger standardfradraget, svarer til den samlede udskrivningsprocent, dvs. 42-44 % afhængig af den pågældendes skattekommune. (36 % i områder uden for kommunal inddeling) |

Skatteværdien af rentefradraget er den skattebesparelse der er for borgeren, når renteudgifterne fratrækkes ved opgørelsen af den skattepligtige indkomst.

Værdien af tilskuddet udgør op til 42-44 pct. eller (42 – 44 øre for hver krone i renteudgift, der overstiger standardfradraget.)

Fradraget medfører, at 2 personer med ellers identiske indkomster beskattes forskelligt, alene på baggrund af om de har optaget lån eller ej.

I oversigten fremgår antallet af personer fordelt i indkomstintervaller, der har renteudgifter ligeledes fordelt i intervaller over årlige renteudgifter.



Der er i skemaet set bort fra personer med renteudgifter fra 0 kr. til under 10.000 kr. årligt.

Oversigten over hvilke indkomstgrupper, der har renteudgifter, viser at:

* Andelen af personer med en skattepligtig indkomst på 299.999 kr., eller derunder, udgør 70 pct. af alle skatteydere (31.188 personer), heraf har kun 4 pct. af renteudgifter på over 10.000 kr. årligt.
* Andelen af personer med en skattepligtig indkomst på 300.000 kr. og derover udgør omkring 30 pct. af alle skatteydere (13.515). Af denne gruppe har 31 pct. renteudgifter over 10.000 kr. årligt.
* Andel af personer med en skattepligtig indkomst på 600.000 kr. eller derover udgør 7 pct. af alle skatteydere (3.120 personer). Af denne gruppe har 44 pct. renteudgifter, der overstiger 10.000 kr. årligt.
* Andel af personer med en skattepligtig indkomst i intervallet 250.000 – 299.999 kr., udgør ligeledes omkring 7 pct. af alle skatteydere. Af denne gruppe har 12 pct. renteudgifter på mere end 10.000 kr. årligt.

At rentefradragsretten i mindre grad er til gavn for lav- og mellemindkomstgruppen, skyldes blandt andet, at det typisk kræver en god stabil indkomst for at komme i betragtning til et lån af væsentlig størrelse. Desuden skyldes det, at standardfradraget betyder, at mange ikke får gavn af fradragene, da de fradragsberettigede udgifter i mange tilfælde er lavere end standardfradraget på 10.000 kr.

Sammenlignet med andre lande, er det skattemæssige fradrag for renter her i landet højere end i de lande, Grønland normalt sammenligninger sig med.

Tabel 2 Oversigt over andre landes regler om rentefradrag og rentetilskud

|  |  |
| --- | --- |
| **Færøerne[[1]](#footnote-2)** | **Skat**Der er ikke fradrag for private renteudgifter **Rentegodtgørelse til boliglån**Lån til køb af bolig på Færøerne, herunder ombygning eller vedligehold af boligen.Boligen skal anvendes til beboelse for ejeren.* Rentetilskuddet er 35 % af renteudgiften.
* Der kan dog ikke ydes godtgørelse til renteudgifter over 100.000 kr.

**Studielån**Der gives rentetilskud til studielån på 35 % af rentetilskuddet. Tilskuddet er ikke omfattet af maksimumgrænse for renteudgifter, som gælder for boliglån. Det vil sige, at der ydes fuldt tilskud uanset renteudgifternes størrelse. |
| **Island[[2]](#footnote-3)** | **Skat**Der er ikke fradrag for private renteudgifter.**Rentegodtgørelse til boliglån**Rentegodtgørelse til renter for lån til bolig og andelsbolig (køb, opførelse eller renovering af bolig i Island). Boligen skal anvendes til beboelse for ejeren. Der kan dog gives dispensation fra beboelseskravet. Rentegodtgørelsen er lig den faktiske betalte renteudgift **Basen til beregning af rentetilskud**Renteudgifter til beregning af størrelsen af rentetilskuddet kan højest udgøre 7 pct. af den resterende hovedstol på boliglån eller ved brug af følgende makssatser. De laveste af de to metoder udgør maksgrænsen. * Enlig – 840.000 ISK / 43.176 DKK
* Enlig forældre – 1.050.000 ISK / 53.970 DKK
* Par – 1.260.000 ISK / 64.764 DKK

Renteopgørelsen nedtrappes med 8,5 pct. af den skattepligtige indkomst (inkl. Kapitalindtægter)Dernæst er der en **formueaftrapning**, såfremt nettoformuen overstiger følgende formuegrænser:* Enlig / Enlige forældre – 5.000.000 ISK / 257.000 DKK
* Par – 8.000.000 ISK / 411.200 DKK

Rentegodtgørelsen ophører, såfremt modtagerens nettoformue overstiger:* Enlig / Enlige forældre – 8.000.000 ISK / 411.200 DKK
* Par – 12.800.000 ISK / 657.920 DKK

Nettoformuen er opgjort som personens formue fratrukket gæld.Der er desuden grænser for, hvor stor en renteudgift, der kan opnås rentegodtgørelse til, samt grænser for, hvor meget rentegodtgørelsen kan udgøre i alt:* Enlig – 420.000 ISK / 21.588 DKK
* Enlig forældre – 525.000 ISK / 26.985 DKK
* Par – 630.000 ISK / 32.382 DKK

**Studielån**Der er ikke rentetilskud til studielån.  |
| **Danmark[[3]](#footnote-4)** | **Skat**Der er fradrag for private renteudgifter, herunder renter fra studielån.Værdien af fradraget har været reduceret ad flere omgange.Renteudgifter medgår ved opgørelsen af årets kapitalindkomst. Hvis personen har en anden positiv kapitalindkomst, kan en renteudgift fratrækkes denne. Skatteværdien svarer i dette tilfælde, til den sparede skat af den positive kapitalindkomst. Skatteværdien af rentefradraget er her mellem 37,7-42,7 % afhængig af den positive nettokapitalindkomst. Hvis der er negativ nettokapitalindkomst, er fradragsværdien mellem 33,6 for renteudgifter indtil 50.000 kr. (100.000 kr. for par) Og 25,6 procent for de renteudgifter, der overstiger 50.000/100.000 kr. Der er indført en nedsættelse af rentefradraget fra 2021 til 2025. Værdien af rentefradraget reduceres gradvist. I 2025, når det lavere rentefradrag er fuldt indfaset, vil fradragsværdien udgøre ca. 28 pct. for renteudgifter indtil 50.000/100.000 kr. For renteudgifter, der overstiger 50.000/100.000 kr., vil værdien udgør omkring 20 pct. |

Af oversigten fremgår, at der er i Island og Færøerne ikke længere fradrag for renter for private renteudgifter. Derimod har landene indført et tilskud til renteudgifter, der typisk er mindre end fradragsretten. I Danmark er skatteværdien af rentefradraget med tiden blev beskåret.

Skattefradraget i Grønland er i sammenligning med disse lande højere. Reglerne giver derved bedre muligheder for gennem lånoptag at mindske skattebetalingen.

## 2.2. Hovedpunkter i lovforslaget

Lovforslaget indeholder en betydelig ændring, idet der foreslås indført et rentetilskud, som træder i stedet for den nuværende rentefradragsret.

Forslagets systematik er følgende:

Kapitel 1: Lovens formål

Kapitel 2: Rentetilskud til boliger

Kapitel 3: Rentetilskud til studielån

Kapitel 4: Fælles betingelser

Kapitel 5: Opgørelsen af rentetilskuddet

Kapitel 6: Udbetaling af rentetilskuddet m.v.

Kapitel 7: Administration, finansiering, klageadgang, m.v.

## Lån omfattet af rentetilskudsordningen

Det foreslås, at alle personer, der er fuldt skattepligtige til Grønland, har ret til rentetilskud til renteudgifter der vedrører:

1. Studielån
2. Lån optaget med henblik på at købe, opføre, vedligeholde 2 boliger i Grønland, hvoraf 1 skal tjene som bopæl.
3. Lån optaget med henblik på køb af 2 andelsboliger i Grønland, hvoraf 1 skal tjene som bopæl
4. Lån som stiftet inden en bestemt dato og som er sikret ved pant i fast ejendom eller andelsbolig i Grønland. Der skal i disse tilfælde ikke ske en dokumentation for, hvad låneprovenuet er anvendt til.

Formålet med rentetilskud til studielån er at fremme at borgere tager en uddannelse. Et øget uddannelsesniveau er centralt for at den enkelte opnår en højere livsindkomst og for at sikre vækst og udvikling i Grønland. Det er desuden væsentligt at grønlandske studerende, der har læst i udlandet, tilskyndes til at arbejde i Grønland efter endt uddannelse. Rentetilskud til renteudgifter fra studielån bidrager til at sikre økonomiske incitamenter til dette.

De betragtninger, der ligger bag forslaget om, at der forslås indført et rentetilskud til fast ejendom er, at det fortsat er væsentlig samfundsmæssige interesser i at øge andelen af borgere, der boligforsyner sig selv.

Hvis flere boligforsyner sig selv, fjerner det presset fra den offentlige boligmasse, hvilket frigør ressourcer som det offentlige ellers skal have bundet i boliger, samt mindsker de løbende udgifter det offentlige har til at vedligeholde og opføre nye boliger.

Det foreslås, at der kan ydes rentetilskud til lån for to ejendomme, som kan være andelsboliger eller ejerboliger. Der kan således eksempelvis ydes rentetilskud til en bopæl og en fritidsbolig m.v.

Personer der køb hus eller lejlighed med henblik på udlejning, vil fortsat have fradrag for de dermed forbundne renteudgifter efter bestemmelserne i landstingslov om indkomstskat.

## Opgørelsen af rentetilskuddet

 Rentetilskuddet fastsættes med en sats baseret på årets samlende udskrivningsprocent. Dvs. mellem 42-44 % i 2022. (36 % i områder uden for kommunalinddeling). Derved bevares der en sammenhæng mellem de gældende skattesatser og rentetilskuddets størrelse.

Rentetilskuddet opgøres som rentetilskudsprocenten ganget med de tilskudsberettigede renteudgifter.

Rentetilskuddet udbetales fra den første kr. renteudgift, modsat i dag, hvor en renteudgift først kan fratrækkes, når den overstiger standardfradraget.

## Grænser for rentetilskud

Der foreslås, at der ydes rentetilskud med en mindre rentetilskudsprocent for renteudgifter der er over 75.000 kr. pr. år pr. debitor.

For renteudgifter, der i et år overstiger 75.000 gives rentetilskuddet med en sats, der udgør 50 pct. af rentetilskudsprocenten. For de renteudgifter, der overstiger 150.000 kr., gives der ikke rentetilskud.

Formålet med grænsen er at begrænse rentetilskud til erhvervelsen af luksusprægede huse m.v., idet det er lagt til grund at der ikke er bundet væsentlige samfundsmæssige interesser i at understøtte denne type boliger, ligesom købere af sådanne boliger ikke er i en økonomisk situation, hvor de har behov for offentlige tilskud.

Lån tilbagebetales over tid og årets renteudgifter vil derfor over tid udgøre en stadigt mindre del af årets ydelser. At der således kun er mindre rentetilskud til de renteudgifter der overstiger 75.000 kr. årligt, vil således i trit med at lånet afvikles betyde at de fleste renteudgifter vil omfattes af rentetilskud.

## Udbetalingen af rentetilskud

Det er ikke fundet hensigtsmæssigt i detalje at fastsætte regler om udbetalingen, idet dette mere hensigtsmæssigt kan fastsættes i bekendtgørelsesform.

Udbetalingen af rentetilskud kan ske enten kvartalsvist i løbet af det år, hvor renteudgifterne forfalder og betales, eller bagudrettet, dvs. baseret på det foregående års afholdte renteudgifter.

Der er forslagets formål at fremme en høj grad af samtidighed mellem borgerens afholdelse af renteudgiften og udbetalingen af rentetilskuddet. Det sikrer, at borgerne hurtigere får tilskuddet i hånden, og mindsker derved likviditetsvirkningen. En højere grad af samtidigheden kan dog medføre flere udgifter til administration.

Det er et ønske, at der med pengeinstitutterne kan indgås aftaler om håndtering af rentetilskuddet. Såfremt der bliver indgået sådanne aftaler, forventes udbetalingen af rentetilskuddet at ske kvartalsvist i løbet af året. Det samme forventes at være tilfældet, hvis rentetilskudsmodtageren elektronisk indgiver dokumentation for at renteudgifterne er afholdt.

Uden for disse tilfælde forventes udbetalingen at ske årligt og baseret på det forrige års dokumenterede renteudgifter.

## Krav på rentetilskud

Alle fuldt skattepligtige personer har efter forslaget ret til rentetilskud for de af loven omfattede lån.

Begrænset skattepligtige er ikke berettiget til rentetilskud. Det omfatter f.eks. personer der arbejder i Grønland, men som ikke har bopæl eller ophold af mindst 6 måneders varighed i Grønland. Forslaget indebærer på dette punkt ikke en væsentlig ændring, idet begrænset skattepligtige ikke vil have fradrag for ikke-erhvervsmæssige renteudgifter i indkomst, der er skattepligtig til Grønland.

Der sker efter forslagene ikke ændringer i reglerne for erhvervsmæssige renteudgifter og der er fortsat fuld fradragsret for disse udgifter efter reglerne i landstingslov om indkomstskat. I det omfang, at en bolig m.v. både anvendes privat og erhvervsmæssigt, må der ske en fordeling af renteudgifterne. Der vil være rentetilskud for de renteudgifter, der vedrører den private anvendelse, såfremt betingelserne for rentetilskud i øvrigt er opfyldt.

## Administration af rentetilskudsordningen

Lovforslaget indeholder rammerne for administrationen af rentetilskudsordningen. Der overlades derved Naalakkersuisut og skatteforvaltningen en fleksibilitet i, hvordan opgaven med at håndtere rentetilskudsordningen løses.

I udgangspunkt varetages administrationen af rentetilskudsordningen af skatteforvaltningen.

Forslaget giver mulighed for at administrationen af rentetilskudsordningen kan delegeres til private, samt at der kan indgås aftaler med grønlandske pengeinstitutter om administration af rentetilskudsordningen.

Det forventes at opgaverne med at vejlede borgerne, meddele tilsagn, føre tilsyn med at lån anvendes til formål, der er omfattet af rentetilskudsloven, og udbetaling af rentetilskuddet i stort omfang vil kunne varetages af pengeinstitutterne.

For at få tilskud til renteudgifter til boliglån, vil det som udgangspunkt skulle dokumenteres, at låneprovenuet er benyttet til køb eller vedligeholdelse m.v. af boligen. Ved erhvervelse af bolig kan dokumentationen ske ved fremlæggelse af skøde eller slutseddel m.v. Når der er tale om opførelses, udbygnings- eller vedligeholdelsesudgifter, kan anvendelsen af lånprovenuet dokumenteres ved kontoudskrifter og fremlæggelse af faktura m.v.

Det forventes, at pengeinstitutterne vil bistå borgerne med at opfylde disse krav, f.eks. ved at holde låneprovenuet på en separat bankkonto, forestå betaling af regninger til håndværkere, samt ved at rådgive borgerne om, hvilke udgifter, der kan afholdes for at lån er berettiget til rentetilskud. I disse tilfælde vil skatteforvaltningen stå for at føre tilsyn med pengeinstitutternes opgave og vejlede og holde kurser for pengeinstitutternes ansatte.

Naalakkersuisut bemyndiges i forslaget til at fastsætte nærmere regler om ansøgning, krav til dokumentation og om udbetaling af et rentetilskud.

## Klageadgang

Det foreslås, at skatteforvaltningens afgørelser skal kunne påklages til Skatterådet.

Formålet med at henlægge klagesagsbehandlingen til Skatterådet er at sikre en kvalificeret klagesagsbehandling, samt at give borgerne nem klageadgang til en administrativ klageinstans. Der er desuden lagt vægt på, at der forsat er en stor sammenhæng mellem rentetilskud og skattereglerne, f.eks. i forhold til private kontra erhvervsmæssige renteudgifter og i forhold til den vurdering af skattemæssigt hjemsted.

Skatterådets kompetence til at behandle klager afgrænses dog til at omfatte afgørelser om rentetilskud, samt afgørelser om tilsagn til rentetilskud og om debitor opfylder betingelserne for at modtage rentetilskud.

# 3. Økonomiske og administrative konsekvenser for det offentlige

*Konsekvenser for landskassen*

Ændringen medfører, at der ikke er fradragsret for renteudgifter, hvilket medfører et højere provenu for indkomstskatterne.

Fjernelsen af rentefradragsretten medfører samlet set et højere provenu fra personbeskatningen, hvilket er i overensstemmelse med forslagets intentioner.

Fremover vil borgere i stedet være berettiget til et rentetilskud, der giver en udgift for landskassen og kommunerne. Såfremt alle modtog rentetilskud til de skønnes det, at give en merudgift for landskassen på 55,6 mio. kr. Når ændringerne ses under et forventes nettoprovenuet at være som følger:

|  |  |
| --- | --- |
|  | **Oversigt over forslagets konsekvenser** |
| **Finanslovsår** | **2023** | **2024** | **2025** | **2026** | **2027** | **2028** |
| Mer- / mindre provenu | 0 | -5,2 | -0,7 | 3,8 | 8,3 | 12,8 |
| Udgifter til indførsel og administration | -4,5 | -1,5 | -1,5 | -1,5 | -1,5 | -1,5 |
| Sum | -4,5 | -6,7 | -2,2 | 2,3 | 6,8 | 11,3 |

Skønnet er behæftet med usikkerheder, da skønnet er baseret på aggregerede data. Der er desuden ikke et data for størrelsen af renteudgifterne fra studielån. At indførslen af et rentefradrag i det første år giver en merudgift skyldes hovedsageligt, at rentetilskudsmodtagere efter forslaget modtager rentetilskud fra første kr. i renteudgift.

Efter de gældende skatteregler er der kun fradrag, såfremt de ligningsmæssige fradrag i alt overstiger 10.000 kr. årligt. Rentetilskudsordningen overkompensere derfor personer for de første 10.000 kr. i renteudgifter.

Forslaget vil indledningsvist medføre, at Skatteforvaltningen får en øget administrativ belastning. Der vil skulle ske en IT-udvikling for at sikre korrekt håndtering af de skattemæssige rentefradrag, ligesom der skal ske udvikling af IT-systemer til at håndtere rentetilskuddet. Udgiften til udvikling af IT-systemer må forventes at andrage ca. 2-5 mio. kr., samt en løbende drift og vedligehold på 500.000 kr. årligt.

I en overgangsperiode vil der være højere omkostninger for skatteforvaltningen til at håndtere ansøgninger om rentetilskud, da eksisterende lån skal ind i rentetilskudssystemet. Efter en periode forventes disse omkostninger imidlertid at blive nedbragt, da det kun er optagelsen af nye lån og ændringer i lån, der medfører en sagsbehandling.

Lovforslaget forventes at give anledning til yderligere ansættelse af 2 sagsbehandlere og 1 regnskabsmæssig medarbejder på halv tid. Primært vil sagsbehandlerne opgaver bestå i at sikre at ansøgninger om rentetilskud behandles, kontrolleres og udbetales korrekt, hvor regnskabsmedarbejderen vil skulle sikre bogføringen af udbetalt rentetilskud. Endvidere skal der fortages opfølgning og kontrol af sager, herunder stikprøvevis kontrol. Merudgiften forventes at være ca. 2 mio. kr. i det første år og ca. 1,5 mio. kr. de efterfølgende budgetår.

Det forventes at være besvarelse forbundet med den skattemæssige ligning. Besparelsen på ligningsområdet forventes at være på omkring 1 årsværk.

I det omfang, at der kan indgås aftaler om administrative samarbejder med pengeinstitutterne, forventes udgifterne til administration at kunne nedbringes.

Loven medfører, at der sondres mellem erhvervsmæssige og private renteudgifter. Dette kan medføre, at der i det ligningsmæssige arbejde må ske yderligere kontrol af de selvstændigt erhvervsdrivendes opgørelser for at undgå at der gives rentetilskud til erhvervsmæssige renteudgifter, og omvendt, at der søges fradraget private renteudgifter ved opgørelsen af den erhvervsmæssige indkomst. Sådanne sager forventes rejst efter de skatteretlige regler, og en vurdering derefter, lægges til grund ved opgørelsen af om et rentetilskud for en erhvervsmæssig renteudgift må søges tilbagebetalt.

*Konsekvenser for kommunerne*

Det er intentionen at kommunerne skal stilles neutralt i forhold til de økonomiske virkninger som omlægningen til rentetilskud vil have. Forslaget vil have følgende økonomiske konsekvenser for kommunerne:

* Som udgangspunkt medfører udfasningen af rentefradragsretten højere indtægter fra personskatter til kommunerne. Omvendt medfører indførslen af et rentetilskud højere udgifter for landskassen. Det foreslås derfor, at en andel af landskassens udgifter til rentetilskuddet fratrækkes i kommunernes andel af provenuet fra personbeskatningen. En andel af udgifterne til rentetilskuddet vil dermed blive modregnet i en del af nettoprovenuet som ophævelsen af rentefradragsretten giver.
* Dernæst er der et højere skatteprovenu for kommunerne, der følger af rentetilskudsordning ikke dækker alle renteudgifter, f.eks. renter fra lån til forbrugslån m.v. Da det er intentionen at dette nettoprovenu som led i skatteomlægningen skal anvendes til forhøjelse af beskæftigelsesfradraget, forventes kommunernes blottilskud reduceret med dette forventede nettoprovenu. Samlet set vil kommunerne dermed blive stillet økonomisk neutralt med reformen.

# 4. Økonomiske og administrative konsekvenser for erhvervslivet

Idet rentefradragsretten for erhvervsmæssige låneudgifter bevares medfører forslaget ingen direkte konsekvenser for erhvervslivet.

Ophævelsen af rentefradragsretten gør det mindre attraktivt for forbrugerne at lånefinansiere forbrug. Der er en sammenhæng mellem rentesatserne, rentefradraget og hvor meget borgeren kan og vil betale for et aktiv. Når rentefradragsretten på sigt fjernes for forbrugslån m.v., kan det medføre en reduktion i salget af især dyrere forbrugsgoder, såsom både og biler, hvilket kan komme til udtryk i form af lavere omsætning og overskud hos bil- og bådhandlere. En opbremsning i salget af nye biler og både kan ligeledes påvirke salget af brugte både og biler. Forbrugerne vil stadig efterspørge både og biler, og forslaget forventes derfor primært at påvirke, hvor dyre både og biler m.v., der efterspørges.

# 5. Konsekvenser for miljø, natur og folkesundhed

Forslaget forventes ikke at have konsekvenser for miljø, natur og folkesundheden.

# 6. Konsekvenser for borgerne

Udfasningen af rentefradragsretten indebærer en gradvis forhøjelse af den skattepligtige indkomst for borger, der har renteudgifter. For de renteudgifter som vedrører boliglån, samt studielån, vil borgerne modtage rentetilskud efter nærværende forslag, som i de fleste tilfælde er på samme niveau som fradragsretten. Det nettoprovenu som udfasningen og omlægningen af rentefradragsretten giver anledning til anvendes til forhøjelse af beskæftigelsesfradraget. Samlet set stiger skatterne derfor ikke.

De indkomstmæssige virkninger forslaget vil dog være forskellige fra person til person, da den vil afhænge af den enkeltes renteudgifter og indkomstforhold.

Nedenfor vises den skønnende fordelingsprofil af rentetilskudsloven og ophævelsen af fradragsretten opdelt på indkomstintervaller.

|  |  |  |  |  |  |  |
| --- | --- | --- | --- | --- | --- | --- |
| **Skattepligtigt indkomst** | **2024****80 % fradrag** | **2025****60 % fradrag** | **2026****40 % fradrag** | **2027****20 % fradrag** | **2028****Intet fradrag** | **Antal personer** |
| <0 | 655.534 | 655.534 | 655.534 | 655.534 | 655.534 | 1.056 |
| 0-49999 | 1.294.918 | 1.293.861 | 1.292.803 | 1.291.746 | 1.290.689 | 7.274 |
| 50000-99999 | 272.502 | 175.741 | 78.980 | -17.782 | -114.543 | 5.001 |
| 100000-149999 | 476.861 | 367.750 | 258.638 | 149.527 | 40.416 | 6.888 |
| 150000-199999 | 555.997 | 404.676 | 253.355 | 102.034 | -49.286 | 3.980 |
| 200000-249999 | 586.332 | 362.743 | 139.153 | -84.436 | -308.026 | 3.793 |
| 250000-299999 | 481.074 | 184.115 | -112.844 | -409.803 | -706.762 | 3.196 |
| 300000-349999 | 282.830 | -66.248 | -415.326 | -764.404 | -1.113.482 | 2.594 |
| 350000-399999 | 185.923 | -205.207 | -596.338 | -987.468 | -1.378.599 | 2.272 |
| 400000-449999 | 160.462 | -253.885 | -668.231 | -1.082.578 | -1.496.925 | 2.038 |
| 450000-499999 | -100.920 | -522.353 | -943.785 | -1.365.218 | -1.786.650 | 1.526 |
| 500000-549999 | 172.390 | -145.078 | -462.545 | -780.013 | -1.097.481 | 1.131 |
| 550000-600000 | 72.154 | -202.414 | -476.982 | -751.550 | -1.026.117 | 834 |
| >600000 | 129.254 | -1.341.074 | -2.811.402 | -4.281.730 | -5.752.058 | 3.120 |
| **Hovedtotal** | **5.225.313** | **708.162** | **-3.808.989** | **-8.326.140** | **-12.843.291** | **44.703** |

Skemaet viser, at udfasningen af rentefradraget skønnes mest at påvirke de personer, der har en skattepligtig indkomst over 600.000 kr.

Personer med renteudgifter til private forbrugslån, bil og båd vil blive mest påvirket af forslaget, idet de på sigt mister fradrag for disse renteudgifter. Personer, hvis renteudgifter hovedsageligt består af renter til lån til fast ejendom, vil derimod kun i mindre grad blive påvirket, hvis renteudgifterne overstiger rentetilskudsloftet. En fjernelse af rentefradragsretten for private lån, kan medføre, at personer, der har tilrettelagt deres privatøkonomi efter den gældende rentefradragsret i nogle tilfælde kan blive påvirket væsentligt. For at afbøde de negative virkninger foreslås det i forslag til Inatsisartutlov om ændring af landstingslov om indkomstskat en gradvis udfasning af rentefradragsretten.

Forslaget medfører ændringer i forhold til det gældende rentefradrag. Der kan derfor være tilfælde, hvor borgere i dag ikke ville få gavn af rentefradrag, men hvor de fremover vil kunne få rentetilskud, eksempelvis hvis debitor ikke har en skattepligtig indkomst, og rentefradraget ikke kan overføres til en medhæftende. Det vurderes ud fra en lighedsbetragtning hensigtsmæssigt, at der i disse tilfælde udbetales et rentetilskud, selvom modtageren ikke har en skattepligtig indkomst.

Det vurderes at risikoen for misbrug af rentetilskudsordningen er begrænset, og der forventes derfor kun at være et fåtal af misbrugstilfælde. Såfremt der viser sig en uhensigtsmæssig udvikling, kan det være nødvendigt at overveje, hvilke initiativer der kan gennemføres for at dæmme op for udviklingen.

# 7. Andre væsentlige konsekvenser

Forslaget forventes ikke at have andre væsentlige konsekvenser.

# 8. Høring af myndigheder og organisationer mv.

Lovforslaget blev sendt i offentlig høring d. xx 2022 med høringsfrist xx. Forslaget har været på høringsportalen i perioden.

Forslaget blev fremsendt til følgende interessenter:

Der er indkommet høringssvar fra:

**Bemærkninger til lovforslagets enkelte bestemmelser**

### Til § 1

Det foreslås, at der kan ydes tilskud til personers renteudgifter fra lån, som er omfattet af lovens kapitel 2-3. I lovens kapitel 4 er fastsat fælles betingelser, der skal være opfyldt for, at få rentetilskud.

Begrebet renteudgifter skal i denne lov forstås på samme måde, som begrebet anvendes i landstingslov om indkomstskat. Renteudgifter omfatter eksempelvis bidrag til administration til realkreditinstitutter.

### Til § 2

Til stk. 1

Bestemmelsen afgrænser, hvilke boliglån som der kan ydes rentetilskud til.

Til nr. 1

Omfattet er lån til erhvervelse og opførelse af en bolig.

Med lån til vedligeholdelse, ombygning eller forbedring menes lån til at finansiere udgifter, der forbedrer eller fastholder ejendommens værdi.

Dette kan eksempelvis være:

* Udgifter til opførelse af en tilbygning
* Maling og reparation af ejendommens udvendige facader.
* Efterisolering af ejendommen.
* Udskiftning af faste vand- og varmeinstallationer, såsom vandrør, radiatorer, varmerør eller oliefyr.
* Udskiftning eller reparation af tag eller tagbeklædning
* Opførelse eller reparation af terrasse.
* Betonarbejder, f.eks. reparation af en boligs fundament m.v.

Udgifter til udskiftning eller etablering af stikledninger m.v. til kloak, el, vand eller varme, vil ligeledes være tilskudsberettiget låneformål.

Lån der er anvendes til betaling af byggemodnings- eller tilslutningsbidrag m.v. i forbindelse med en fast ejendom, omfattes af rentetilskudsordningen.

Udskiftning af køkken vil ligeledes være omfattet, idet der her kan være tale om en forbedring af ejendommen som sådan. Køb af hårde hvidevare er i sig selv ikke tilskudsberettigede låneformål. Såfremt køb af hårde hvidevarer m.v. indgår som en mindre del af de samlede udgifter til f.eks. renovering af en ejendom, vil de kunne indgå i et tilskudsberettiget lån. Ved køb af fast ejendom sker salget typisk inklusiv hårde hvidevarer og i dette tilfælde kan det medtages i eksempelvis en bank- eller realkreditfinansiering, da det her udgør en uvæsentlig del af anskaffelsessummen for ejendommen. Lånet vil også i dette tilfælde være berettiget til rentetilskud.

Til nr. 2

Efter bestemmelsen kan der ydes tilskud til lån, der vedrører erhvervelsen af en andel i en andelsboligforening med ejendomme beliggende i Grønland.

Ved en andelsboligforening vil foreningen typisk have forpligtelsen til at vedligeholde det udvendige af ejendommen, samt visse vand- og varmeinstallationer. Udgifter til forbedring af andelsboligen er derfor ikke et tilskudsberettiget låneformål.

Til stk. 2

Det foreslås at der, uanset låneprovenuets anvendelse, ydes rentetilskud til renter fra lån, der er stiftet inden den i bestemmelsen fastsatte dato. Det er et krav at lånet er sikret ved pant i fast ejendom eller andelsbolig i Grønland.

Lån stiftet inden denne dato kan derved opnå rentetilskud uden at det dokumenteres m.v., at lånprovenuet blev anvendt til de formål, der fremgår af bestemmelsens stk. 1. Dette sikrer nemmere adgang til rentetilskud for allerede stiftede lån, samt mindsker de administrative byrder forbundet med, at få lånene over på rentetilskudsordningen.

Til stk. 3

Det foreslås at lån, som debitor stifter til indfrielse af lån der opfylder bestemmelserne i stk. 1, ligeledes er rentetilskudsberettigede.

Bestemmelsen åbner op for, at borgere kan opnå tilskud til renteudgifter til lån, der anvendes til at tilbagebetale et eller flere lån, der er omfattet af betingelserne i bestemmelsens stk. 1.

Det kan eksempelvis være ved at der tages et billigere lån for at indfri et andet dyre lån eller ved konvertering af en midlertidig byggekredit til et realkreditlån m.v.

Indfrielsen af eksempelvis et billån ved at optage et lån i et hus, omfattes derimod ikke af bestemmelsen.

### Til § 3

Det foreslås, at det fastsættes som krav for at opnå rentetilskud til lån omfattet af bestemmelsens stk. 1, at lånet er sikret ved pant i boligen eller andelsboligen i Grønland.

*Til § 4*

Det foreslås at der ved nyopførelse af boliger er mulighed for at få rentetilskud til de påløbne og betalte rente i opførelsesfasen. Det kan eksempelvis omfatte renteudgifterne fra en byggekredit eller byggelån, hvor der efter forslaget er ret til rentetilskud til 2 års renteudgifter fra byggeriets påbegyndelse. Hvis byggeriet tager længere tid end 2 år bortfalder retten til rentetilskud for de renter, der er påløbet senere end 2 år fra byggeriets påbegyndelse, og indtil ejendommens ibrugtagning.

### Til § 5

Til stk. 1

Det foreslås, at der kan ydes rentetilskud til 2 ejendomme, hvoraf 1 af ejendommene skal tjene som bopæl for debitor og dennes husstand.

Ved vurderingen af om der er bopæl i mindst 1 af ejendommene, vil der som udgangspunkt blive lagt vægt på debitors folkeregisteradresse.

Hvis en person bor i en lejebolig og køber en ejerlejlighed eller en fritidsbolig, vil der være rentetilskud til de dermed forbundne renteudgifter, selvom vedkommende forbliver boende i lejeboligen. Hvis den samme person køber 1 yderligere ejendom, og søger rentetilskud til lånet, vil der være krav om at vedkommende skal tage bopæl i én af ejendommene for at være berettiget til rentetilskud til dem begge.

Hvis personen ophører med at have bopæl i mindst 1 af ejendommene ophører retten til rentetilskud for ejendom nr. 2, jf. dog bestemmelsens stk. 2. Debitor må i dette tilfælde selv afgøre, hvilken af ejendommenes lån som skal have rentetilskud.

Til stk. 2

Det foreslås at skatteforvaltningen efter ansøgning kan træffe afgørelse om fortsættelse af rentetilskud selvom debitor og denne husstand ophører med at bebo en ejendom. Det kan eksempelvis komme på tale i tilfælde, hvor personen flytter adresse på grund af et længerevarende behandlingsforløb på et sygehus, eller arbejde af længere varighed på en byggeplads i en anden by m.v. og i den forbindelse flytter adresse. Dette kan også være i tilfælde, hvor tilskudsmodtageren er fraflyttet boligen, men hvor boligen ikke er solgt endnu.

Der kan dog ikke gives rentetilskud til 2 boliger i mere end 5 år fra fraflytningstidspunktet.

Til stk. 3

Det foreslås, at Naalakkersuisut bemyndiges til at fastsætte nærmere regler om, hvilke situationer der kan begrunde at et rentetilskud kan forsætter ved ophør af bopæl.

*Til § 6*

Til stk. 1

Hvis der er tale om lån til bolig, der både anvendes privat og erhvervsmæssigt, skal renteudgifterne fordeles mellem de to formål. Dette kan eksempelvis være en fast ejendom, hvor en del af boligen anvendes til beboelse og den anden del til udøvelse af et erhverv, eller hvor en del af ejendommen udlejes.

Fordelingen skal ske efter de regler og den praksis, der følger af skattelovgivningen, heriblandt bekendtgørelse om skattemæssige afskrivninger med videre

Stk. 2

Det foreslås, at den fordeling mellem privat og erhvervsmæssig anvendelse, der lægges til grund for den skattemæssige opgørelse, ligeledes skal lægges til grund for opgørelsen af et rentetilskud. Bestemmelsen skal sikre symmetri i vurderingen efter henholdsvis dette forslag og skattelovgivningen.

Hvis Skatterådet eller domstolene tilsidesætter skatteforvaltningens afgørelse og fastsætter en anden fordeling, finder denne fordeling tilsvarende anvendelse for opgørelsen af et rentetilskud.

### Til § 7

Til stk. 1

Det foreslås, at der ydes rentetilskud til studielån.

Der er rentetilskud til renteudgifter fra studielån i Grønland. Omfattet er desuden udenlandske, herunder danske og Færøerne, studielån når lånet knytter sig til gennemførelsen af en uddannelse.

Dette vil som udgangspunkt være opfyldt, hvis der er tale om danske og færøske studielån. Hvis der er tale om udenlandske studielån må der foretages en konkret vurdering af om lånet kan sidestilles med et grønlandsk studielån.

Almindelige forbrugslån i en bank, der er optaget under studietiden, vil således ikke være omfattet af rentetilskud, idet lånet ikke kan sidestilles med et studielån.

Til stk. 2

Det foreslås at Naalakkersuisut bemyndiges til at fastsætte nærmere regler for i hvilket omfang udenlandske studielån kan være berettiget til rentetilskud.

I forhold til sproget af lånedokumenterne er det centralt at skatteforvaltningen skal kunne kontrollere at lånet er et studielån osv. uden for stort besvær. Der forventes derfor fastsat regler om at lånedokumenter skal fremsendes på enten grønlandske, et nordisk sprog eller på engelsk for, at de indgå som dokumentation ved en ansøgning.

### Til § 8

Til stk. 1

Det foreslås at man skal være fuldt skattepligtig til Grønland for at have ret til rentetilskud.

Det er desuden et krav, at debitor ikke må have skattemæssigt hjemsted i et andet land end Grønland. Hvis en debitor eksempelvis har fast bolig til rådighed i 2 lande (dobbeltdomicil), må det efter skatteretten og en eventuel dobbeltbeskatningsaftale afgøres i hvilket af de to lande debitor har centrum for livsinteresse. Hvis udfaldet af denne vurdering er, at debitors centrum for livsinteresse er i det andet land, kan debitor ikke opnå rentetilskud efter reglerne i denne lov. Dette følger et princip om, at det land, der har adgang til at beskatte debitors globalindkomst, også bør være nærmest til at yde debitor fradrag for, eller tilskud til, renteudgifter.

Til stk. 2

Det foreslås, at skatteforvaltningen uanset bestemmelsens stk. 1, kan beslutte at der efter ansøgning gives rentetilskud til debitor, såfremt ophør af skattepligt til eller skattemæssigt hjemsted i Grønland skyldes studieophold eller modtagelse af sygebehandling i udlandet.

Som udgangspunkt vil personer, der har en bopæl i Grønland, men som i en periode opholder sig i udlandet for at studerer eller modtage sygebehandling, ikke ophøre med at være fuldt skattepligtige til, og have skattemæssigt hjemsted i, Grønland.

Det kan dog ikke udelukkes, at der kan opstå situationer, hvor debitor og dennes husstand ophører med have skattemæssigt hjemsted i Grønland, men hvor det vurderes, at opholdet er af midlertidig karakter og at der forsat bør ydes rentetilskud. Der er med bestemmelsen tale om en skønsmæssige afgørelse, hvor der må lægges vægt på, hvorvidt debitor og dennes husstand har en fornøden væsentlig tilknytning til Grønland, og hvor det forekommer urimeligt, såfremt debitor afskæres fra rentetilskud, grundet studie eller sygebehandling i udlandet.

Til stk. 3

Det foreslås, at der ikke gives tilskud til erhvervsmæssige renteudgifter. Erhvervsmæssige renteudgifter kan som udgangspunktet fratrækkes ved opgørelsen af den skattepligtige indkomst efter reglerne i landstingslov om indkomstskat.

Til stk. 4

Det foreslås, at der ikke kan ydes rentetilskud for renteudgifter, hvis der i udlandet, herunder i Danmark eller på Færøerne, har været givet fradrag ved opgørelsen af skatten.

Desuden fastslår bestemmelsen at der ikke er rentetilskud til renteudgifter, der på anden vis er afholdt af det offentlige, eller som der er givet tilskud til af det offentlige.

Hvis der derimod er tale om et lån fra det offentlige, der har et tilskudselement i sig, f.eks. et lån som ydes med en lavere rente end markedsrenten, eller lån der i en periode er rente- og afdragsfrit, forhindre dette ikke, at der kan ydes rentetilskud efter denne lov. Der er således eksempelvis tilskud til renteudgifter fra offentlige lån efter Inatsisartutlov om boligfinansiering.

### Til § 9

Til stk. 1

Det foreslås, at rentetilskud efter loven ydes til debitor for gælden. Hvis der to debitorer, der hæfter for gælden, fordeles rentetilskuddet mellem debitorerne med 50 pct. til hver. Fremgår det af låneaftalen, at den ene debitor hæfter for en større andel end den anden debitor, fordeles rentetilskuddet baseret på den aftalte hæftelse.

Til stk. 2

Det foreslås, at der er kun tilskud til renteudgifter som er afholdt. Der er således ikke rentetilskud til renteudgifter, som ikke betales, f.eks. fordi debitor misligholder lånet. Der er desuden ikke rentetilskud til renteudgifter, der eftergives af kreditor.

Såfremt en person grundet betalingsvanskeligheder, først kan betale forfaldne renter i et senere kalenderår, udbetales rentetilskuddet i det år, hvor renterne faktisk betales.

### Til § 10

Til stk. 1

Personer, der kun opfylder betingelserne for rentetilskud en del af året, gives kun et forholdsmæssigt rentetilskud.

Eksempel: En person ophører med at være fuldt skattepligtigt til Grønland d. 5. december. I dette tilfælde udbetales der rentetilskud baseret på at personen var fuldt skattepligtige 340 dage ud af årets 365 dage. Ved opgørelsen skal der desuden ske omregning af rentetilskudsloftet baseret på de antal dage, som vedkommende var skattepligtig til Grønland.

Til stk. 2

Retten til rentetilskud bortfalder ved tilskudsmodtagerens død. Et resterende ikke udbetalt rentetilskud indtil denne dato udbetales til dødsboet.

Det foreslås med bestemmelsen 2. pkt., at der uanset bestemmelsens første pkt. kan udbetales rentetilskud til tilskudsmodtagerens medhæftende ægtefælle m.v. i 8 måneder efter dødsfaldet.

### Til § 11

Rentetilskuddet opgøres som de afholdte renteudgifter i året ganget tilskudsprocenten.

Eksempel ved 1 person med en samlet udskrivningsprocent på 42 procent:

Renteudgifter

Studielån 10.000 kr.

Boliglån 25.000 kr.

Renteudgifter i alt: 35.000kr.

Samlet rentetilskud for kalenderåret 35.000 kr. x (42/100) = 14.700

Til stk. 2

Det foreslås, at der ydes et rentetilskud, der svarer til debitorens samlede udskrivningsprocent. Derved mister rentetilskuddet ikke værdi i forhold til det nuværende rentefradrag.

### Til § 12

Til stk. 1

Der foreslås at rentetilskuddet for renteudgifter, der i et år overstiger 75.000 kr., sker med en lavere rentetilskudsprocent. Det foreslås, at rentetilskudsprocenten fastsættes til 50 pct. af rentetilskudsprocenten efter forslagets § 11. For de renteudgifter, der udgør 150.000 kr. eller mere, foreslås det, at der ikke ydes rentetilskud.

Satserne gælder pr. debitor.

Eksempel: Ved 2 personer med en udskrivningsprocent på 42 procent.

Personerne A og B ejer en bolig i lige sameje, hvor der er renteudgifter på 200.000 fra et lån. B har derudover et studielån, hvor de årlige renter udgør 10.000 kr., og et andet huslån (boliglån 2) vedrørende en bolig, som B ejer alene, med årlige renteudgifter på 130.000 kr.

|  |  |
| --- | --- |
| **A** | **Renteudgifter** |
| Boliglån (½ af 200.000 kr.) |  100.000  |
| Renteudgifter i alt |  100.000  |
| Rentetilskud til de første 75.000 kr. |  31.500  |
|  |  |
| Renter udover 75.000 kr. |  25.000  |
| Rentetilskud (0,42 x 0,5 x 25.000=) |  5.250  |
| **Rentetilskud i alt** |  **36.750**  |

|  |  |
| --- | --- |
| **B** | **Renteudgifter** |
| Studielån |  10.000  |
| Boliglån (½ af 200.000 kr.) |  100.000  |
| Boliglån 2 |  130.000  |
| Renteudgifter i alt |  240.000  |
| Rentetilskud til de første 75.000 kr. |  31.500  |
|  |  |
| Renter udover 75.000 kr., men under 150.000 kr. |  75.000  |
| Rentetilskud (0,42 x 0,5 x 75.000=) |  15.750  |
| **Rentetilskud i alt** |  **47.250**  |
|  |  |
| Renteudgifter, der ikke modtager tilskud |  90.000  |

### Til § 13

Til stk. 1

Det foreslås at rentetilskuddet udbetales til nemkonto eller til den af debitor anviste bankkonto.

Med henblik på, at mindske de administrative udgifter forbundet med at håndtere mange små tilskudsudbetalinger, foreslås det, at der ikke udbetales rentetilskudsbeløb på mindre end 600 kr. årligt, eller 150 kr. i kvartalet.

Til stk. 2

Det foreslås at rentetilskuddet udbetales kvartalsvist i løbet af kalenderåret, såfremt der mellem tilskudsmodtagerens pengeinstitut og skatteforvaltningen er indgået en aftale omfattet af forslagets § 18. Aftalen indebærer bl.a. at pengeinstituttet løbende indgiver oplysninger om de forfaldne og betalte renter, der kan anvendes af skatteforvaltningen til løbende udbetaling af rentetilskuddet.

Til stk. 2

Det foreslås dernæst at rentetilskuddet kan udbetales kvartalsvist i løbet af året, i det omfang at debitor indgiver dokumentation for renteudgifternes betaling elektronisk på den af skatteforvaltningen anviste måde.

Til stk. 4

Uden for de tilfælde der er omfattet af stk. 2-3, udbetales rentetilskuddet i kalenderåret efter det kalenderår, hvor renterne er forfaldet og betalt af debitor.

Til. stk. 5

Det foreslås, at Naalakkersuisut bemyndiges til at fastsætte nærmere regler om udbetalingen af rentetilskuddet.

### Til § 14

Til stk. 1

Det foreslås at de tilskudsberettigede pålægges at give skatteforvaltningen besked om oplysninger, der kan have betydning for størrelsen af rentetilskuddet. Dette kan eksempelvis være, hvis der er foretaget ekstraordinære afdrag på lånet eller, at der er sket ændringer i rentesatsen på et variabelt lån m.v.

Til stk. 2

Det foreslås at skatteforvaltningen kan beslutte at rentetilskuddet skal bortfalde, såfremt det ud fra en helhedsvurdering vurderes, at tilskudsmodtageren reelt er fraflyttet ejendomme, eller er ophørt med at være fuldt skattepligtig til Grønland. Bestemmelsen tænkes eksempelvis anvendt i tilfælde af at der konstateres misbrug af rentetilskudsordningen.

Et bortfald medfører at udbetalingen af rentetilskuddet stopper, og et evt. udbetalt uberettiget rentetilskud søges opkrævet.

### Til § 15

Til stk. 1

Bestemmelsen giver skatteforvaltningen mulighed for at håndtere situationer med for meget eller for lidt udbetalt rentetilskud. I de tilfælde, hvor der er udbetalt for meget rentetilskud, skal det for meget udbetalte opkræves af skatteforvaltningen. Det foreslås at skatteforvaltningen bemyndiges til at opkræve for meget udbetalt af senere rentetilskudsudbetalinger.

Til stk. 2

I det tilfælde, at der ikke er udsigt til at opkræve det for meget udbetalte efter stk. 1, kan skatteforvaltningen opkræve det for meget udbetalte ved fremsendelse af regninger.

Naalakkersuisut bemyndiges til at fastsætte nærmere regler om opkrævning af for meget udbetalt rentetilskud, herunder om forrentning af kravet.

Til stk. 3

Såfremt kravet på for meget udbetalt rentetilskud ikke kan opkræves ved regningsopkrævning, overdrages kravet til inddrivelse hos inddrivelsesmyndigheden.

### Til § 16

Til stk. 1

Bestemmelsen medfører, at skatteforvaltningen kan foretage modregning i borgerens krav på udbetaling af et rentetilskud, hvis borgeren har gæld til Selvstyret.

Til stk. 2

I forlængelse af stk. 1 om modregning fastsættes, at kommunerne ligeledes kan indtræde i kravet på rentetilskud for de i bestemmelsen opregnede restancetyper.

### Til § 17

Til stk. 1.

Det foreslås at skatteforvaltningen skal forestå administrationen af loven.

Til stk. 2

Det foreslås at skatteforvaltningen træffer afgørelse om rentetilskud og om bortfald af rentetilskud.

Skatteforvaltningen skal ved afgørelse tage stilling til, hvorvidt det er dokumenteret at renteudgifterne vedrører lån, som er omfattet af loven. Det er borgeren der skal dokumentere at betingelserne for rentetilskud er opfyldt.

Skatteforvaltningen skal ved vurderingen lægge vægt på substansen. Skatteforvaltningen er således ikke bundet at det formelle indhold eller den ydre fremtræden af lånedokumenter, men skal lægge vægt på det reelle indhold/substansen i forholdet. Såfremt det vurderes at formålet med en låneaftale reelt er at opnå et uberettiget rentetilskud, skal skatteforvaltningen afvise anmodningen.

Til stk. 3

Det foreslås at skatteforvaltningen bemyndiges til give tilsagn om at et påtænkt lån vil være berettiget til rentetilskud.

Til stk. 4

Det foreslås, at skatteforvaltningen bemyndiges til at delegere kompetencer efter loven til private. I det omfang at der delegeres afgørelseskompetencer til privat, vil det være skatteforvaltningens opgave at føre tilsyn og give instruktioner til den private aktør. Skatteforvaltningen vil desuden skulle behandler klager over den private aktørs forvaltningsafgørelser.

### Til § 18

Det foreslås, at Naalakkersuisut bemyndiges til at fastsætte nærmere regler om ansøgningen om rentetilskud. Dette kan f.eks. være nærmere regler om, hvilke oplysninger der fremsendes ved ansøgning og at ansøgningen skal indgives elektronisk.

Der forventes at blive oprettet en ansøgningsadgang på borgerportalen Sullissivik.gl.

### Til § 19

Til stk. 1

Det foreslås, at skatteforvaltningen bemyndiges til at indgå aftaler med pengeinstitutter og realkreditinstitutter om administration og udbetalingen af rentetilskud.

Aftalerne kan kombineres med, at skatteforvaltningen kan delegere kompetencen til at træffe forvaltningsafgørelser efter forslagets § 17.

Bestemmelserne giver tilsammen rammerne for at der kan etableres samarbejder med pengeinstitutterne om administrationen af rentetilskudsordningen.

Disse samarbejdsformer kan have forskelligt indhold, men kan eksempelvis bestå i:

* Pengeinstituttet indgiver på kundernes vegne automatisk oplysning om renter og afdrag m.v. til brug for skatteforvaltningens udbetaling af rentetilskud.
* Pengeinstituttet ansøger om rentetilskud på borgerens vegne.
* Pengeinstituttet forpligter sig til at føre et rimeligt tilsyn med at låneprovenuet anvendes i overensstemmelse med lovgivningen og eventuel vejledning fra skatteforvaltningen
* Pengeinstituttet forestår udbetalingen af rentetilskud på borgernes bankkonto.
* Kompetencen til at give tilsagn og træffe afgørelser om rentetilskud til bestemte lån delegeres til pengeinstituttet.

Til stk. 2

Det foreslås, at Naalakkersuisut bemyndiges til at fastsætte regler om revision af pengeinstitutternes håndtering af aftaler indgået efter bestemmelsens stk. 1 og delegerede kompetencer efter § 16.

Derved kan der sikres uafhængigt tilsyn og kontrol med, hvorvidt pengeinstitutterne lever op til de aftaler, der er indgået med skatteforvaltningen, herunder hvorvidt lovgivning og vejledninger fra skatteforvaltningen har været fulgt. Samt om der fra pengeinstitutternes side har været ført en rimelige kontrol med låneforholdene f.eks. låneprovenuets anvendelse.

Omfanget af tilsynet og kontrollen afhænger af de aftaler og de kompetencer, der er delegeret til pengeinstitutterne. Udgifterne til revision afholdes af landskassen.

Til stk. 3

Det er som udgangspunkt landskassen, der må bærer et økonomisk tab forbundet med rentetilskudsordningen. Tab kan eksempelvis skyldes, at borgeren afgiver falske oplysninger eller fortier oplysninger med henblik på at opnå et uberettiget rentetilskud. Det kan også være tab, der skyldes hændelige uheld.

I det omfang at der er indgået aftaler med et pengeinstitut om administration af dele af rentetilskudsordningen, foreslås det, at pengeinstituttet skal bære et økonomisk tab, der skyldes at pengeinstituttet ikke har varetaget opgaven med den fornødne omhu. Dette indebærer at pengeinstitutterne skal have tilrettelagt deres procedure m.v., således at risikoen for tab for landskassen minimeres. Desuden skal pengeinstitutterne ifalde et økonomisk ansvar for et tab der skyldes handlinger eller forsømmelser, der må tilregnes dem som grove eller forsætlige.

### Til § 20

Det foreslås at skatteforvaltningen bemyndiges til at indhente oplysninger til brug for sagsbehandlingen og kontrol af ansøgninger om rentetilskud m.v.

I det omfang at kompetence til at træffe afgørelser er delegeret til private, har den private aktør samme adgang til oplysninger, som følger af denne bestemmelse.

### Til § 21

Til stk. 1

Det foreslås at kommunerne skal bære en del af udgifterne til rentetilskuddet. Dette svarer til situationen i dag med rentefradragsretten, hvor kommunerne gennem deres andel af skatteprovenuet fra indkomstskatterne bærer en del af udgifterne til den nuværende fradragsret for private renteudgifter.

Fordelingen af udgifterne mellem landskassen og kommunerne i bestemmelsen svarer til den fordeling af indtægter fra personskatter, der følger af landstingslov om forvaltning af skatter.

Til stk. 2

Bestemmelsen medfører, at udgifterne til administration af rentetilskudsordningen afholdes af landskassen.

### Til § 22

Det foreslås, at skatteforvaltningens afgørelser efter forslaget kan påklages til Skatterådet. Klagefristerne m.v. reguleres af de regler, der er fastsat i landstingslov om forvaltning af skatter. Klageadgangen til Skatterådet omfatter klager over skatteforvaltningens afgørelse om lån er berettiget til rentetilskud, samt afgørelser om forhåndstilsagn til lån, og om ansøgerens berettigelse til rentetilskud efter forslagets kapitel 3.

Såfremt afgørelseskompetencen i disse sager er delegeret til en privat aktør, skal den private aktørs afgørelser, forinden afgørelsen kan påklages til Skatterådet, behandles af skatteforvaltningen. Skatteforvaltningen skal fører tilsyn med den private aktørs udførslen af de delegerede kompetencer og omgøre afgørelser, som ikke er i overensstemmelse med loven. Hvis klager også er uenig i skatteforvaltningens afgørelse, kan denne påklages til Skatterådet.

Til stk. 2

Klager over andre sagstyper end de, der er opregnet i bestemmelsens stk. 1, kan påklages til en overordnet myndighed for skatteforvaltningen. Dette følger af den ulovbestemte rekursadgang.

Dette kan eksempelvis omfatte klager over skatteforvaltningens medarbejdere og skatteforvaltningens sagsbehandling på denne lovs område. Det foreslås, at Naalakkersuisut bemyndiges til at afskære den ulovbestemte rekursadgang. I det tilfælde klageadgangen afskæres, er skatteforvaltningens afgørelser administrativt endelige.

### Til § 23

Til stk. 1

Det foreslås, at visse overtrædelser skal kunne udløse foranstaltninger i form af bøder.

Til nr. 1

Det følger af § 22, stk. 1, nr. 1, at er der i forbindelse med indgivelse af en ansøgning om rentetilskud afgivet urigtige oplysninger eller fortiet omstændigheder, som er af betydning for berettigelsen af det ydede tilskud, eller er der i øvrigt uberettiget modtaget rentetilskud, kan dette udløse foranstaltninger i form af bøder.

Der stilles krav om, at handlingen skal være begået enten forsætligt eller groft uagtsomt.

Til nr. 2

Det følger af § 22, stk. 1, nr. 2, at den der groft uagtsomt eller forsætligt undlader at give skatteforvaltningen oplysninger, som vedkommende havde pligt til efter § 14, som medfører at der udbetales et uberettiget rentetilskud, kan pålægges foranstaltninger i form bøder.

Til stk. 2

Der kan i bekendtgørelse fastsættes regler om, at personer kan ifalde bødeansvar for overtrædelse af reglerne i bekendtgørelser udstedt i medfør af denne Inatsisartutlov.

Til stk. 3

Det foreslås, at såfremt handlingen er begået af en juridisk person, kan den juridiske person som sådan pålægges foranstaltninger i form af bøder.

Til stk. 4

Bestemmelsen giver skatteforvaltningen mulighed for at fastsætte administrative bødeforlæg for bevismæssigt klare overtrædelser af denne Inatsisartutlov.

Denne bestemmelse til at give administrative bøder indsættes primært som en adfærdsregulerende mulighed og en øget mulighed for skatteforvaltningen til at håndhæve Inatsisartutloven.

Bødeforlæg kan anvendes ved klare overtrædelser af Inatsisartutloven og regler, der er udstedt i medfør af Inatsisartutloven. Hvis bødeforlægget ikke betales og modtageren dermed ikke erkender bødeforlægget, vil sagen blive oversendt til politiet.

Til stk. 5

Skatteforvaltningens bødeforlæg skal overholde reglerne om tiltalerejsning i retsplejeloven for Grønland.

Til stk. 6

Bøder, der idømmes i medfør af denne lov, tilfalder landskassen.

### Til § 24

Til stk. 1

Det foreslås at Inatsisartutloven træder i kraft den 1. januar 2024.

Til stk. 2

Det foreslås at beslutningen om at skifte fra at have rentefradrag til at modtage rentetilskud skal være bindende for debitor.

Formålet med dette er at sikre mod at debitorer fra år til år, eller i løbet af året, skifter fra at modtage rentetilskud til at få fradrag. En sådan adgang ville påføre skatteforvaltningen større udgifter til administration, heriblandt til udstedelse af nye skattekort, og vil medføre en større risiko for fejl. Skatteforvaltningen kan dog efter en konkret vurdering i særlige tilfælde tillade, at debitor skifter til at få fradrag for renteudgifterne.

Bestemmelsen omfatter ikke erhvervsmæssige renteudgifter. Hvis en debitor beslutter sig for at fraflytte boligen og udleje den erhvervsmæssigt, følger retten til rentefradrag umiddelbart af landstingslov om indkomstskat. Tilsvarende vil debitor ikke i medfør af denne lov kunne få rentetilskud til disse renteudgifter.

1. Oplysningerne om den færøske rentegodtgørelsesordning er fra 2022. [↑](#footnote-ref-2)
2. Oplysningerne om den islandske rentetilskudsordning er fra 2022 [↑](#footnote-ref-3)
3. Oplysningerne om den danske rentefradragsret er fra 2021/2022 [↑](#footnote-ref-4)